Illum, finalment wasalna għal ftehim bejn l-UE u t-Turkija. Ftehim li għandu l-għan li jwaqqaf il-fluss ta' migrazzjoni irregolari mit-Turkija lejn l-Ewropa. Ippermettuli nsemmi elementi ewlenin li ppermettewlna nilħqu dan il-ftehim f'dawn l-aħħar jiem u sigħat: L-ewwl, kellna bżonn niżguraw li kull immigrant li jasal fl-Ewropa jiġi ttrattat individwalment. Fi kliem ieħor, li l-ftehim tagħna jkun konformi mal-liġijiet kollha kemm tal-UE kif ukoll dawk internazzjonali. Dan jinkludi r-rispett għall-prinċipju ta' u jeskludi kwalunkwe tip ta' tkeċċijiet kollettivi. L-aġenziji tal-UE u tal-UNHCR se jiġu mistiedna jipparteċipaw f'dan il-proċess. Fir-rigward tal-legalità ta' dan il-ftehim, irrid nesprimi r-ringrazzjament tiegħi lil Jean-Claude u l-Kummissjoni għall-ħidma u l-kontribut tagħhom. It-tieni, jiena għamlitha ċara li dan il-ftehim irid ikun aċċettabbli għall-istati membri kollha tal-UE, irrispettivament mid-daqs tagħhom. Illum għandna proposta bbilanċjata li tikkunsidra t-tħassib ta' Ċipru. Meta niġu għal taħditiet dwar l-adeżjoni mat-Turkija, qbilna li niftħu l-Kapitolu 33 matul il-Presidenza Netherlandiża abbażi tal-proposta tal-Kummissjoni li għandha tiġi ppreżentata f'April. Fl-aħħar nett, dwar iż-żmien. Qbilna li l-migranti irregolari kollha li jaqsmu mit-Turkija lejn il-gżejjer Griegi sa mill-20 ta' Marzu, il-Ħadd li jmiss, ser jiġu rritornati lit-Turkija. L-implimentazzjoni ser tiddaħħal gradwalment u bbażata fuq l-hekk imsejjaħ prinċipju ta' wieħed għal kull wieħed. Fuq nota aktar ġenerali, uħud jistgħu jaħsbu li dan il-ftehim huwa xi soluzzjoni maġika. Iżda r-realtà hija ħafna iktar kumplessa. Hija biss pilastru wieħed mill-istrateġija komprensiva tal-Unjoni Ewropea u tista' taħdem biss jekk il-pilastri l-oħra jiġu implimentati wkoll. Dawn jinkludu: it-tisħiħ tal-fruntieri esterni tal-UE, filwaqt li r-rotta tal-Balkani tal-Punent tinżamm magħluqa u mmorru lura għal Schengen, fost elementi oħrajn. Il-mexxejja appellaw għat-tisħiħ tal-kooperazzjoni tagħna mal-pajjiżi tal-Balkani tal-Punent biex tiġi indirizzata l-kriżi tal-migrazzjoni. Ilbieraħ tkellimt mal-President Ivanov dwarha u assigurajtu li għandu l-appoġġ tagħna. Billejl, aħna ddiskutejna wkoll is-sitwazzjoni ekonomika fil-preżenza tal-President tal-BĊE Mario Draghi u approvajna rakkomandazzjonijiet dwar ir-rilanċ tal-investimenti, l-implimentazzjoni tar-riformi u l-iżgurar ta' finanzi pubbliċi fis-sod. Dwar il-klima, inkarigajna lil-leġislaturi biex jistabbilixxu dak kollu meħtieġ sabiex jippermettu r-ratifika tal-ftehim ta' Pariġi kemm jista' jkun malajr. Il-mexxejja ddeċidew ukoll li l-pjanijiet tagħna dwar is-sigurtà tal-enerġija għandhom jissaħħu, f'konformità mal-istrateġija tal-Unjoni tal-Enerġija Fl-aħħar iżda mhux l-inqas, ippermettuli nagħlaq billi ngħid li l-bieraħ iddiskutejt flimkien mal-President Petro Poroshenko, fost oħrajn, il-każ ta' Nadiya Savchenko, li qed tinżamm illegalment taħt arrest fir-Russja. Iddiskutejna wkoll din il-kwistjoni fost il-mexxejja u ġejt mitlub nesprimi l-pożizzjoni tal-UE li tappella għall-ħelsien immedjat ta' Nadiya Savchenko flimkien ma' Oleh Sentsov u taċ-ċittadini tal-Ukrajna l-oħra kollha miżmuma f'detenzjoni illegali. Grazzi ħafna. Ara l-paġna tal-laqgħa